HU
C 200/22
Az Európai Unió Hivatalos Lapja
2023.6.8.
A „Lajta sajt” érlelése speciális szaktudást igényel: a szaporodás intenzitásának növelése érdekében a sajthasábokat 3-4 naponta forgatják, majd lemossák sólével.
A forgatást és a lemosást nagy elővigyázatossággal, a sajt törlése nélkül, kézzel kell végezni.
A „Lajta sajt”-ot 2 hétig érlelik, amikorra a rúzsflóra már teljesen befedi a sajt felületét.
Az intenzív érés a felületről indulva a sajt középpontja felé haladva történik, és a „Lajta sajt” érésének végére teljes mértékben lezajlik.
Az érés jellemzője a sajtkéreg pH-értékének gyors emelkedése is, amelynek oka a felületen ugyancsak természetes úton elszaporodó egyes élesztők (pl.
Oospora lactis) laktátbontása (széndioxiddá és vízzé).
A „Lajta sajt” érését a fehérjék nagy részének gyors lebomlása jellemzi: 50-60 %-uk a sajtérés 2. hetének végén már peptidek, részben aminosavvegyületek formájában van jelen.
3 hét érlelés után már érezhető az ammóniás íz és szag, a sajt állaga pedig tovább lágyul, ezért a fogyaszthatóság, valamint a jellemző tulajdonságok megtartása érdekében a sajtot a harmadik héttől feltétlenül 2-8 °C közötti hőmérsékleten kell tárolni.
A „Lajta sajt” hírnevét ízének, zamatának, illatának és rendkívül kellemes, omlós állagának, valamint egyedülállóan egységes minőségének köszönheti.
Elsősorban a sajtkedvelő ínyencek kedvencei közé tartozott és tartozik ma is; az intenzív fehérjebontásnak köszönhetően az egyik legkönnyebben emészthető sajtfajta.
Egy sajtokkal foglalkozó tematikus blog szerint a „Lajta sajt” híres és méltán népszerű magyar sajt, amely besorolása alapján a rúzsbaktérium-flórával érő sajtok közé tartozik, és a következő leírással jellemezhető: „Kérge vékony, rugalmas, sötétsárgás-pirosas színű.
Belseje sűrű, apró lukacsos, íze pedig karakteres, aromás és kellemesen pikáns.
Jól lehet szeletelni és reszelni, így kenyéren, pirítóson tökéletes szendvics adalék, valamint tésztafélékhez is fogyaszthatjuk.
Bármilyen sajtos ételhez merem ajánlani [...]” Forrás: https://sajtologia.blog.hu/2015/09/09/ ha_lajta_van_rajta A „Lajta sajt” a hazai és nemzetközi sajtversenyeken gyakorta elismerést vívott ki: –
2011-ben a Csermajorban megrendezett Országos Sajtversenyen arany oklevelet nyert.
–
2013-ban a 22.
Budavári Borfesztivál keretében meghirdetett Nemzetek Sajtversenyén 15 ország tradicionális sajtjai között első helyezett lett a magyar „Lajta sajt”.
–
A 2018. évi Országos Sajtmustrán a „Lajta sajt” Arany minősítést kapott.
–
2019-ben második helyezést ért el a csehországi Mikulovban megrendezett Sajtfesztiválon.
–
2021-ben meghívásos alapon mutatkozott be a „Caseus Veneti” nevet viselő sajtkiállításon, ahol nagy sikert aratott.
Ezen a kiállításon kisüzemi sajtgyártók vehetnek részt, helyi sajátosságokkal rendelkező, egyedi termékekkel.
Forrás: https://www.padovaoggi.it/foto/eventi/caseus-veneti-piazzola-25-26-settembre-2021.html/
Hivatkozás a termékleírás közzétételére https://gi.kormany.hu/foldrajzi-arujelzok